# **Захчин гүний хошууны Мэргэн цорж Гэндэнгийн аман уламжлалын дүр**

**Oral Tradition about Mergen tsorj Genden of the Zakhchin Duke Banner**

Ondřej Srba (Ондрей Срба)

Masaryk University, Faculty of Arts, Department of Mongolian, Korean and Vietnamese Studies, Czech Republic

Масарикийн Их Сургууль, Гүн Ухааны Сургууль, Монгол, Солонгос, Вьетнам судлалын тэнхим, БНЧУ

<https://orcid.org/0000-0002-4777-0905>

**Хураангуй**

Тус өгүүлэл Захчин гүний хошууны буюу өнөөгийн Ховд аймгийн Үенч сумын хүрээнд суусан “Мэргэн” цорж буюу Гэндэн цоржийн тухай ардын дунд уламжлагдаад ирсэн түүхийн аман уламжлалыг болон аман түүхийг өгүүлж байна. Мэргэн цоржийн тухай түүх намтрын холбогдолтой мэдээлэл хомс боловч түүний эрдэм ухаан, ид шидийн тухай их хэмжээний хууч яриа байдаг. Мэргэн цорж 1920-оод оны үеийн Захчин гүн Гомбоочирын удирдсан нүүдлээр Монгол улсын газар нутгаас Шинжаанд нүүгээд 1938 онд Эрээн Хавирга Хар-усны Санж гэдэг газарт Захчины бие даасан хүрээг сэргээж 1944 буюу 1945 онд таалал төгссөн амьдралын өлзий буянтай үйл дэлгэрүүлсэн жам мөрөөрөө Ховд, Хар-усны Захчдын хамтын түүхийн гол дүрүүдийн нэг болж байгаа юм.

## 1. Оршил

Захчин гүний хошууны удам болох өнөөдрийн Ховд аймгийн Үенч сумын уугуул нутгийн түүхийн аман уламжлалд Үндсэн ламтан гэгээнтэн тэргүүтэн эрдэмтэй, номтой, рид шидтэй олон лам хуврагуудын тухай хууч яриа чухал үүргийг гүйцэтгэж байна. Нутаг даяар нэр алдартай, гүн номын рид шидээрээ олон түмнээ хүндэтгэсэн лам нарын тэргүүн эгнээнд Мэргэн цорж хэмээгч ламтны тухай дурсамж хэдэн үе дамжиж дэлгэрсээр ирлээ.

Үенч сумын Захчдын хуучилж ярьдаг түүхийн дагуу Мэргэн цорж хүн амьтныг өвчин зовлонгоос нь салгаж эдгээдэг, ган гачгийн цаг үед хур бороо оруулдаг, нүүдэл суудал, хадлан хийх үед бороо зогсоодог тэргүүтэн агуу үйлсээрээ төдийгүй бага насныхаа эгэл бус зохионгуй хийгээд учир битүүлгээр алга болсон амьдралынхаа ер бусын төгсгөл зэргээр жирийн лам нараас илүү хувилгааны дүрээр дүрслэгдсэн байдгаараа онцлогтой.

## 2. Мэргэн цоржийн намтрын тухай мэдээлэл

Түүхийн аман уламжлалаар дамжиж дурдсан Мэргэн цоржийн намтрын тухай мэдээлэл маш хомс. Ахмад лам нарын нэрийг ихэд цээрлэхийг заншсанаас ихэнх хүн түүний төрсөн байтугай, сахилын нэрийг ч мэдэхгүй болжээ. Ч.Хожоодой болон Ж.Түвдэн нарын дурдсанаас үзэхэд Мэргэн цоржийн өөрийн нэр Гэндэн гэсэн. Мэргэн цоржийн төрсөн газар одоогийн Ховд аймгийн Алтайн сумын нутагт байсан гэв. Бага насандаа хошууны хүрээний номыг дүүргээд цааш нь Хөхнуур, Гүмбэн Лавран хийдүүдийн аль нэгээр нь суралцаад харьж ирснийхээ дараа хошууны хүрээнд цоржид өргөмжлөгджээ. Үенч сумын Улиаст багийн Н.Бөхсуурийн дурдсанаар Мэргэн цорж Их хүрээнд 108 цоржийн хуралд ном хаялцаад цоржийн цол авсан хууч яриа байна.[[1]](#footnote-1) Захчин хошууны гүн Гомбоочирыг Шинжаанд нүүж гарахад Мэргэн цорж түүнийг дагаад явсан гэдэг. Ноёноо дагасан Захчид Хар-усан Эрээн Хавиргад шинэ нутгаа олсны дараагаар Мэргэн цорж тэнд Захчины хүрээг сэргээн байгуулжээ. Үенч сумын Улиаст багийн ахмад настайчууд Мэргэн цоржийг Шинжаанд даваагүй, Үенчид үлдээд их хэлмэгдлээс түрүүн бурхан болсон гэж хуучилдаг. Улиастын Адгийн Харгайтын эхэнд Мэргэн цоржийн гэрийн буур гэж байдаг.[[2]](#footnote-2) Үүнээс үзэхэд, Үенчийн хоёр хүрээнд Мэргэн цорж гэж алдаршсан хоёр лам ч байсан байж магадгүй.

2013 оны 8-р сарын 21-нд надад БНХАУ-ын Шинжаан УӨЗО-ны Хар-усан шияны Улаан тугийн зургаадугаар анги гэдэг газарт амьдардаг Захчин өндөр настан, Мэргэн цоржийн сүүлчийн шавь Түвдэнтэй уулзаж ярилцах ховор завшаан гарав. Жигмэдийн Түвдэн хонь жил буюу 1931 онд Үрэмчийн ойролцоо төрсөн (өөрөө 1930 онд гэв).[[3]](#footnote-3) 1937 онд Жигмэд аав нь түрүүлж Хар-усны Анжихайгаас Санж гэдэг газарт ирж лам нарыг ирэхээр хүүгээ сүмд манж болгож суулгав. Түвдэн хүрээнд 1958 он хүртэл суув.

Үенчийн Захчид 1922, 1926, 1931 онд гурван удаа хэсэг хэсгээр нутгаасаа холдож Шинжааны гүн рүү нүүгээд арваад жил өөрийн гэсэн нутаг бэлчээргүй төөрч явсаар байгаад 1938 онд Эрээн хавирганы Хар-усанд ирж “Хар-усны Захчин бэйлийн хошуу” нэрлэгдэн суурьшжээ.[[4]](#footnote-4) Түвдэний хэлснээр Мэргэн цорж 1927 онд Гомбоочир ноёныг дагаад Үенчээс гарав. Тэгээд Булган Чингэлд байгаад, Чонж ороод, Гомбоочир ноёныг Хуйхуугийн дайнд нас барж (1933 онд) хүү Дамбинбазар нь ноён суухаар Захчин хүмүүс Анжихайд хүрээд тэндээс 1937 онд Хар-усны Санж гэдэг газар хүрлээ.

Гэндэн цорж угтаа сахиус буудаг чойжин лам байсан билээ. Жаа лам Дамбийжанцан Захчин хошуунд очихдоо Мэргэн цоржийг дуудаж хүчээр сахиусыг нь буулгуулсан гэнэ. Сахиусыг буухад Жаа ламын бие үе үе чичирч эхэлсэн бөгөөд хамаг сүүлд Жаа лам гараараа малгайн жинсэнд гар хүрэхээр малгайн жинс улайтлаа халсан тул Жаа лам цочиж сахиусаа түргэн буцаахыг Мэргэн цоржид тушаасан гэв. Тэгээд “Захчины Мэргэн цоржид би хүч хүрээгүй” гэж дараагаар ярьдаг боллоо гэнэ. Гэвч нутгаасаа гарахдаа Мэргэн цорж тэнд чойжингийн өмсгөлөө орхиж үлдээснээс дахиад сахиусаа буулгаагүй гэв.

Хар-усанд ирэхээр Мэргэн цорж Анжихайгийн Шар сүмээс нэг хэсэг бурханыг залж Захчины гучаад ламтайгаа шинэ сүм хүрээг Дашдаржаашаддувлин гэсэн нэрээр байгуулж Санж гэдэг газарт байршуулав (Б.Батбаярын судалгаагаар эхлээд Хүүртийн Хээр дааган гэдэг газарт байгуулаад 1944 дахиад Санж гэдэг газарт шилжүүлэв.[[5]](#footnote-5)) Мэргэн цорж биедээ тодорхой хэмжээний малтай, хүрээнээс туст нь хөдөө гэрт суудаг. Тэгшээ (1946 онд нас барав) гэдэг садных нь эмэгтэй хүн хамт байдаг, будааг нь хийж өгдөг, цайг нь чанаж өгдөг, малыг нь саадаг байлаа. Бумбаан Иш гэдэг нэг асарч авсан залуутай, тэр залуу малыг нь хардаг. Хурал хурдаг цагт хүрээн дээрээ өөрийн дураар ирчихдэг байж. Бусад лам нар түүнийг дууддагүй байсан, өөрийн эрхээр дуртай цагтаа ирээд, дуртай цагтаа буцдаг байсан.[[6]](#footnote-6) Хүрээн дэх лам нар Гэндэн цоржийг нэрээр нь дууддаггүй Адай цорж гэж хүндэлсэн нэрээр хэлдэг байв. Тэгэхэд нэлээд өндөр настай 70 гарсан хүн байсан гэв. Гэндэн гэсэн нэртэй байсныг сүүлд сонсож мэдлээ гэв.

Сүмийг ахалдаг лам бол Жалцав да лам. Жалцав “Хар Зэрэг” гэдэг газраас гаралтай хүн байсан бөгөөд Түвдэнгийн өөрийн багш байлаа. Жалцав 1944 оны өвөл[[7]](#footnote-7) таалал төгсөв. Түвдэн гуай Жалцав, Адай цоржоос гадна Санжийн хүрээний том лам нараас Шар гавж, Шар эмч, Даваа ловон, Шар ловон, Баашаа гэсгүй, Дэмбэрэл эмч, Готов эмч, Дансаа, Хад (?) лам, Шийрэв лам, Чинрүв лам зэрэг ахмад лам нарыг дурдав. Тэдний хажууд залуу гэцлүүд байжээ: Бүрэлгүү, Лонгуу, Бадам, Жимбэ г.м., нийт гучаад лам байсан гэв. Жалцав да ламыг бурхан болсноос хойш хүрээг Чинрүв лам удирдаж явав. Лам нар сүмийн гадаа арав орчим эсгий гэрээр амьдарна. Анжихайгаас нүүгээд лам нар шавар байшин барьсан гэв. 1945 онд өвлийн цас хайлснаас үер бууснаас бурхнаа шавар байшингаас эсгий гэрт оруулчихлаа, лам нар бас эсгий гэрээр сууж байв. Сүүлд дахиад шавраар сүмийн байшинг сэргээсэн ч лам нар эсгий гэрт үлдэв. 1958 онд Соёлын хувьсгал зарлагдахаар сүм хийд хаягдаж алаг болжээ. Соёлын хувьсгалын дараа шашны үйл ажиллагааг сэргээхэд Хар-усны Захчдын тусгай сүм хүрээ сэргээгдээгүй, хүн амын цөөн тооныг харгалзан үзэж Чинрүв тэргүүтэн настай лам нар, Пунцаг тэргүүтэн ганц нэг залуу лам нар Хар-усны Торгуудтай хамт нэг хүрээнд ном хурдаг болов.

## 3. Мэргэн цоржийн тухай архивын баримтын нэгэн мэдээ

Монгол оронд ардын хувьсгал гарсны эхний жилүүдэд баруун аймгуудад болсон үйл явдлаас болж Захчин гүний хошууны хэвтмэл данс устгагдсны улмаас өнөө үед Захчины орон нутгийн түүхэнд, тэр дотроо сүм хийдийн түүхэнд холбогдох эх сурвалж үлэмж ховор байдаг. Тиймээс Мэргэн цоржийн тухай бичгийн сурвалжаас мэдээдэл олох боломж хязгаартай байдаг.

1913 оны 12- сарын 19-нд Цэргийн хэргийг бүгд захиран шийтгэгч яамнаас Шашин төрд туслах сайдын газарт явуулсан Цагаантүнгээс гарч ирсэн хятад цэрэг болон уулгалан явах дээрэмчин хасагтай удаа дараа байлдан дайлж зүтгэсэн түшмэл, цэрэг болон тухайн үйл явдалд тус дэм болсон лам хуврагуудыг шагнах тухай нэгэн бичгийн[[8]](#footnote-8) хавсралтад *Цэргийн хорооны газраа сайнаар* [= сайн дураар] *ном уншиж суусан ба шархадсан цэргийг сувилан эмчилсэн лам нар*-ын *Тусгай заасан нэрийн хуудас* дээр Захчин гүний хошуунаас:

*jaqačin beyise čerindorji-yin qosiγun-u čorji-yin yangba.*

*šangnaγdaγsan qubilγan dangjinčingrabjamčo-du erdeni mergen čola.*

*da lama darjičültem-dü niγta biligtü čola.*

*lobun lama samdan-du qurča biligtü čola.*

*čorji lama darjigengdün-dü mergen biligtü čola.*

“Захчин бэйс Цэрэндоржийн хошууны цоржийн ямба шагнагдсан хувилгаан Данзанчинрэвжамцад Эрдэнэ мэргэн цол,

да лам Даржаачүлтэмд Нягт билигт цол,

ловон лам Самданд Хурц билигт цол,

цорж лам Даржаагэндэнд Мэргэн билигт цол.”

Үүнээс үзэхэд, Даржаагэндэн цорж аман уламжлалын яригддаг Мэргэн цоржтой нэг хүн мөн болбол тэр бээр “мэргэн” гэсэн тодотголоо ардын дунд өөрийнхөө эрдэм чадлынхаа зүй ёсоор хүлээн зөвшөөрүүлснээс гадна Богд хаанаас шагнагдсан цолын хувьд хүлээн авсан байна.

## 4. Мэргэн цоржийн тухай хууч яриа

Мэргэн цоржийн тухай аман уламжлалтай би анх удаа 2011 оны зун Ховд аймгийн Үенч сумын нутагт аман түүхийн судалгаа хийх явцдаа танилцсан юм. Мэргэн цоржийн тухай хууч яриаг ахмад дайчин Авирдайн Бөхжаргал, Чулууны Хожоодой болон түүний авгай Аалжин, Улиастай багийн дарга агсан Цэмбийн Огтлоо гуай, малчин Н.Бөхсуурь зэрэг ахмад настан, өв соёл тээгчдээс сонссон боловч хамгийн баялаг дэлгэрэнгүй хууч яриаг Үенчийн сургуулийн ахмад багш, сумын засаг дарга асан Болион Сундуй гуай ярьж өгсөн ёсоор энд толилуулъя.

Намтрын ховор мэдээллийн хажуугаар аман уламжлалд Мэргэн цоржийн үлдээсэн дүр төрх уран яруу дүрслэлээрээ анхаарлыг зүй ёсоор татдаг. Мэргэн цоржийн бага насыг дүрсэлсэн хууч яриа түүнийг Гүмбэн хийдэд шавилсан тухай өгүүлж байна. Гэгээн хувилгаадын хүүхэд насны рид шидийн тухай хууч яриа элдэг тохиолддог бөгөөд ойролцоо утгатай үлгэр Алшаагийн Агваандандар лхаарамбын (1758–1841) тухай тэмдэглэгдсэн байгаа.[[9]](#footnote-9)

*Дээр үед их содон хүүхдүүдийг Гүмбэнд сургадаг байсан байна. Мэргэн цорж Гүмбэнд сурсан юм байхаа даа. Тэгээд нэг тийм яриа байдаг юм. Ном үзүүлдэг гэнэ баахан. Тэгээд завсарлах юм гэнэ. Тэгээд баахан ном үзүүлж байж завсарлаад. Тэгээд жаахан тоглодог юм гэнэ. Тэгээд тоглоод ингэдэг байж байсан. Тэгээд нөгөөх чинь яаж байна. Нөгөө баахан хүүхдүүд ингээд бөөгнөөд нэг нэгээн хөөцөлдөөд тоглож байсан юм. Тэгсэн нөгөө нөхөр чинь [= Мэргэн цорж] дунд нь ингээд мод болчихсон найгаад байна гэнэ, найгаад байна гэнэ. Дахиад хичээл орох болох дээр байранд ороод суучихдаг. Тэгээд багш нь мэдсэн байна. Энэ тийм хүүхэд байна гэж сонсжээ. Тэгээд багш нь тэр бүх хүүхдийн нэрийг бичээд цаасан дээр. Нэрийг нь бичээд нэг шилэнд хийчихсэн тэр шилэнд хийчихтэй зэрэг: “За, тэр мод болоод байгаа хэн байгаад” тэгсэн “мэдэхгүй, мэдэхгүй” гээд ингэсэн байлгүй. Тэр одоо энэ шилэнд хийсэн цаасан дотроос тэр мод болж байгаа хүний нэр ингээд өөрөө тэгж дээшээ гараад ирэх ёстой. Тэгээд тэр хэдэн гучаад хүн байсан юм уу, бүх нэрийг нь бичээд шилэнд хийгээд ингэсэн чинь нэг нэр гараад байсан. Тэгээд хэн байсан бэ гэхлээр тэр Мэргэн цорж тэр нэр гараад ирж байна. Тэгэхүлээ зэрэг тийм тийм чадалтай хүнийг л тэр Гүмбэнд сургаж байсан байгаа юм л даа. Тэр одоо бас амаргүй хүн байсан юм шиг байна л дээ.[[10]](#footnote-10)*

Том лам нарын үйлдэл энгийн хүний оюун ухаанаар ойлгогдохуйц хэмжээнээс хэтэрсэн гэдгийг аман уламжлал ярьдаг. Урьдын адил, лам нарын үл ойлгогдох, далд утгатай, ид шидийн үйл явдлын тухай мэдээнүүд нь чухам ойлгомжгүй, нууцлаг байдлаас болж олны анхаарлыг татдаг бөгөөд амархан цээжлэгддэг тул аман уламжлалын урт хугацаахаар уламжлагддаг нэгэн хэсэг болж хувирдаг. Дараагийн жишээнд Үенчийн Үндсэн ламтан Чанрав (Чинрүв) гэгээний захиасыг Мэргэн цорж энгийн хүний үүднээс үл ойлгогдох аргаар биелүүлдэг. Зөвхөн гэгээн, цорж хоёр нэг нэгний үйлдлийн цаад утгыг ойлгож чадах хэмжээнд байгааг тус хууч яриа илт хэлж байгаа юм.

*Тэр Чинрүв гэгээн тэр нэг жисийн нирув [= жасын нярав] нэг хүнийг, хоёр хүн явуулжээ. Энэ суврагд[[11]](#footnote-11) байсан юм байна, тэр Мэргэн цорж Алтайд[[12]](#footnote-12) байсан юм байна. “Та хоёр яваад надыг [= намайг] явууллаа гээд хүрээрэй, тэр цоржийнд очоод ир. Намайг унах юм жаахан тааруудаад байна гэж хэлээрэй гэж явууллаа гэж хэл. Тэгээд ямар юм гэх нь вэ тэрийг сонсоод хүрээд ир.” гэгээд тэдэн Үенчээс яваад тэнд хүрч хоносон байгаа тэр чинь, маргааш нь хоногтой явж ирсэн байгаа морьтой тэгэхнэ гуч дөчин километрийн цаана зайтай л байж л даа. Тэгээд нөгөө хоёр хүн хэлчихнэ: “Гэгээн явууллаа. Нэг унаагаар дутаад ...” – Гэгээн хоёр азарга адуутай гэнэ. Тэгээд ийм их адуутай хүн яагаад унаагаар муудаад байна гэж хэлдэг юм бололгүй нөгөө хоёр чинь дотроо гайхаад хүрсэн байгаа. – Тэгсэн нь [Мэргэн цорж] хавал буу гаргаж байгаад нэг ийм овоолготой хог шиг юм байдаг юм нэлээн холхон. Тэгсэн нөгөө буугаараан тэрийг буудчихлаа гэнэ. Тэгэхүлээ яадийм болов уу харч байсан чинь. Нэг цагаан зүрхтэй хар нохой гараад гүйж байна гэнэ. “За, та хоёр тэрийг барьж ав. Түүг оосорлож аваад хөтлөөд явж бай” гэж [хэлэв]. “Тэр хүнээ [= Чинрүв гэгээнээ] бид нарыг нохой авч ир гэлээ хэлээгүй юм аа, унааны юм гэж хэлсэн юм” гэж хэлэх зүрх юм байжгүй тэр хоёрт. Айгаад, тэр том улсуудаас [= Мэргэн цорж мэтийн хүнээс] айгаад байдаг, хэлдэггүй байна л даа. “Жа” л гэхээс өөр аргагүй. За нөгөөдхийг хөтлөөд, очиж гэгээнд “Одоо бид хоёрыг одоо юу гэх бол ... Унаа аваад ир гэхлээр нохой хөтлөөд ирдэг ...” Айгаад ингээд хүрсэн гэнэ. Тэгсэн чинь [гэгээн]: “О за, сайн боллоо, та хоёр сайн, тэр нохойг гэрт оруул.” Гэрт оруулаад, тэнд уяулаад хоол өгүүлээд. “Жа, сай боллоо.” Тэгээд нөгөө хоёр хүн үүрэг сайн биелүүлсэн гэж гэгээн хэлсэн. Тэгээд тэр нохойг гэр нэг хонуулаад, маргааш малчин айлд хүргэж өгсөн.[[13]](#footnote-13)*

Захчин гүний хошуу хил залгаа Алтайн Урианхайн Баруун амбан (Дархан гүний) хошуутай ойрхон хөрш зэргэлдээ садан төрлийн харилцаатай боловч бас аль эртнээс хоорондын хил орчмын газар нутгийг булаалдах түүхтэй билээ.[[14]](#footnote-14) Сундуй гуай Алтайн Урианхайн нэгэн гэгээн Мэргэн цоржтой маргалдсан, тэмцэлдсэн тухай дараах сонирхолтой хууч яриаг хүүрнэв. Ижил хууч яриа Алтайн Урианхайн талд огт тэмдэглэгдээгүй боловч Алтайн Урианхайн Баруун амбаны Жамъяндорж ноён Торгуудын Вангийн хошууны хатан залсанд араас нь явуулсан хараал залуу хатныг үхүүлж, Урианхайн хошуунд өргөн хэмжээний хор учруулах аюулаас Хар хүзүүт Дүвчин гэдэг ламаас аврагдсны ачаар хараал нь буцаад тавиулсан нутагт туссан тухай үлгэр Баян-Өлгийн Булган, Ховд аймгийн Мөнххайрхан, Дуут, Шинжааны Чингэл, Хандгайт, Хошууд шиян зэрэг олон газраар маш түгээмэл тархсан[[15]](#footnote-15) болохоор хар санаатай хүний тавьсан хараал өөрт нь буцаж тусдаг гэсэн ерөнхий санаа энэ хоёр үлгэрт илэрхийлсэн байдаг анхаарууштай байна.

*Урианхайн нэг том гэгээн байсан гэнэ. Тэгээд тэр Мэргэн цорж сүрхий хүн байдаг юм гэнэ. Тэрэнтэй ном яриад тэгж байсан нь тэр Урианхай гэгээн хэлж: “Танай нутгийг би авч захирна” гэж. “Чаддаг болхуна тэгэхгүй юү? Тэг” [гэж] Мэргэн цорж тэгсэн гэнэ. Тэгээд ирээд ярьж байгаад явж байгаад тэр гэртээн хүрчихээд тэр Мэргэн цоржийг алахаар сум тавина гэж нэг юм байдаг юм. Сум явуулчихдаг юм гэнэ. Шуудан [тухайн үед] байхгүй. Тэр [сум] өөрөөн хүрээд ирдэг гэж байшдээ ... Тэгээд нэг сум явуулчихсан байна. Тэгсэн чинь тэр Мэргэн цорж: “Тэр Урианхай хог намайг алахаар сум явуулчхаж, ирж байна тэр сум”. Тэгээд ирэхдээр нь нөгөө сумыг бариад авсан гэнэ. Барьж авчхаж тэр сум. Тэгээд барьж аваад ингээд нугалаад байх юм. Дахиад ингээд нугалаад. Тэгээд л ингээд байгаад байж гэнэ. Тэгсэн гурван хоногийн дотор хоёр морьтой хүн ирлээ гэнэ. “Манай гэгээн явууллаа. Танаас аврал гуйж, одоо та уучилтан, өршөөтөн, миний буруу боллоо” гэж. “Жа тэгжим яах вэ?” гэх дээр учир зүйгээн ... Сумыг ингэчихтэй зэрэг тэр Урианхай гэгээн ингээд нугараад хөл дээр хүрч чадахгүй гэнэ. Ингэчихээр хажийгаад. Тэгээд нөгөө хүн чинь [= Урианхайн гэгээн] бүр үхэх гээд байхгүй юү? Зовоод. Нөгөө цоржийг ална гэж [сум] явуулсан хүн бүр өөрийгөө алах гэж байгаа байхгүй юү? Тийм чадалтай хүн байсан. Тэгэхтэй зэрэг “Яах вэ?” [Мэргэн цорж өршөөгөөд Урианхай гэгээнийг хэвэнд нь буцаасан байна.] Оюун ухааны гайхамшиг гэж мундаг юм байжээ. Бид их харанхуй нийгмээс их гэрэлтэй нийгэмд [орсон гэж яриад байдаг]. Бид болбол ийм оюунтай хүн хаа байна гэж ингэж бодогдох юм.[[16]](#footnote-16)*

Аман уламжлал Мэргэн цоржийг одоог хүртэл дурсагдаж буй ач гавьяануудын хамгийн гол нь бол энгийн хүмүүсийн үзэж байгаагаар хүнд өвчнийг эдгээх гайхамшигт, ид шидийн шинж чанартай явдал юм. Мэргэн цорж халуун төмөр долоох аргаар хүүхдийг эдгээдэг, засдаг байсан бөгөөд саяхан хүртэл бага насандаа Мэргэн цоржоос аварсан хүмүүс амьд сэрүүн байсан ба эдгээсэн шархнууд ч харагддаг байсан гэж аман түүх өчиж байна.

*Нэг айлын жижиг хүүхэд их өвддөг ингээд байдаг байсан юм байна тэр. Тэгээд эмчлүүлэх гээд чадахгүй, хамгийн сүүлд тэр Мэргэн цорж дээр очиж энэ хөвүүн ингээд байна үзүүлсэн байна л даа. Тэгэхлээр тэр хүүхдийн ээж аав хоёрыг “одоо маргааш нутаг дээр тэр хөвүүгээн өлгийтэй нь хаячиг. Тогоогоон нутаг дээр үлдээ, өөр юм хэрэггүй, тэгээд нүүгээд яв. Нүүгээд явахдаа чинь ардаа халайж болохгүй тэр хүүхэд рүү харж болохгүй. Тэр хүүхдийг яахыг нь одоо би мэднэ” гэж хэлсэн гэнэ тэр хүүхдийн ээж аавд. Тэгэх дээр одоо нөгөө хүүхдээ өлгийдөөд нутаг дээр хаячхаад тэр цоржийн хэлсэн ёсоор. Тэгээд нүүгээд явахгүй юу. Тэгээд нүүгээд явж байгаад тэгээд нөгөө хөвүүн яасан болов уу? Тэр эцэг нь цоржид мэдэгдэлгүй хулгайгаар ирээд халайсан байна. Тэгэхтэй зэрэг нөгөө хүүхдийг ингээд мөч мөчөөр нь огтлоод тэгээд нөгөө тогоонд нь хийчихсэн чанаж байна гэнэ. Тэгээд чанаж байгааг нь үзчихээд зугтаад явж одож, айгаад, яавал одоо яаг гэгээд. Тэгсэн маргааш болохулаа нөгөө хүүхдийг авсан ирж байна гэнэ. Хүүхэд нь зүгээр амь орчихсон уйлсан. Тэгээд “тэр хөвүүгээн та автан, одоо баярлалаа танд, та хөвүүн хийж авна уу, хүн хийж авна уу өөрөө мэд.” Тэгээд тэр Мэргэн цорж ингээд ийм болхула нөгөө ламын сургуульд оруулаад лам болгосон гэнэ. Тэр хүн одоо эдгэсэн ором нь одоо хүзүүгээр ингээд нарийн утсаар оёчихсон юм шиг оролттой жаахан жаахан, өшөө юу ч байхгүй. Тэр яасан гэхнэ гал түлээд буцалгаж байгаад тэгээд эвлүүлээд тавиад амь оруулчихсан байна л даа. Тэгээд тэр хүн үхтлээ өвдөөгүй гэж байгаа юм. Эндээс Мэргэн цорж очоод тэр Хар-усанд очоод Санж гэдэг газарт тэнд хүрээ байгуулсан гэж байна шүү. Тэр Санж гэдэг газрын хамгийн сүүлд үлдсэн хүрээн том лам тэр байсан байгаа юм. Чанрүв гэдэг хүн гэнэ. Тэр Чанрүв болбол нөгөө жаахан хүүхэд байсан байна шүү, тэрийг тэр цорж эдгээгээд Чанрүв гэдэг лам болгочихсон байна шүү.[[17]](#footnote-17)*

Ерөнхий ойлголтын дагуу эрдэмтэй лам нар, гэгээн хувилгаад, юм мэддэг хар хүмүүс өөрийнхөө насны төгсгөлийг янз бүрийн шинж тэмдгээр урьдчилан мэдэх чадвартай байдаг гэж аман уламжлалд ярьдаг. Жишээ нь, Алтайн Урианхайн Баруун амбаны хошууны Гүвээ залныг нас барахаас нь өмнө хүмүүс түүний гэрийн гадаа ногоон жуузыг харсан гэнэ. Ховдын манж амбаны ашигладаг жуузны маягтай боловч хаанаас ирсэн ч эс мэдэгдэж байсан, удалгүй бас хаашаа ч үл мэдэгдэм алаг болсон бөгөөд Гүвээ залан удахгүй таалал төгссөн учир хүмүүс тэр жуузыг Эрлэг номун хааны элчийн жууз гэж ойлгосон билээ.[[18]](#footnote-18) Алтайн Урианхайн Зүүн амбаны хошууны харьяат *хар багш* хэмээдэг Мэнддаваа өөрийн дөхөж буй үхлийг урьдчилан мэдээд гэртээ хүрэхийн төлөө “хоёр цагийн хугацааг гуйж авчээ”.[[19]](#footnote-19) Мөн түүнчлэн Мэргэн цорж, танихгүй зочныг дагуулж насныхаа эцэст учир мэдэгдэлгүй алаг болсон гэдэг.

*Тэр хүн одоо Шинжааны Хар-усанд очоод нас барсан байна. Тэгээд тэр хүн нэг өдөр гэрийн үйлчлэгч нэг эмэгтэй байдаг байсан гэнэ. Тэр Мэргэн цорж бол авгай аваагүй хүнтэй суугаагүй. Тусгай хоол унд хийдэг гэрт үйлчилдэг нэг үйлчлэгчтэй. Тэгээд үйлчлэгчээ дуудаад: “Маргааш манайд нэг зочин хүн ирнэ. Та гэр мэрээ цэвэрлэ, тавгийн идээ мидээ бэлд” гэсэн гэнэ. Тэгээд тавгийн идээ бэлдээд тэр хүн одоо боорцог хийгээд таваг маваг, гэрийг янзалж цэвэрлээд тэгээд сууж байгаад үдээс хойш нэлээд сууж байгаад “Чи, хүн ирж байна уу халай” [гэхээр нь үйлчлэгч] гараад [харсанд нь, Мэргэн цорж дахиад] “Хүн ирж байжим тэр хүн ороод ирхүл чи битгий орж ир, цаашаан хүлээж бай. Намайг “ир” гэхээр ир. Надыг дуудаагүй цагт ирж болохгүй” гэсэн. Тэгээд гарсан чинь, оо нэг сайхан жороо морьтой хар дээлтэй хар шилээптэй ганган залуу ирээд гадаа бууж байна гэнэ. Гэрийн бүсэнд морион уяад тэр хүн гэр лүү орлоо гэнэ. Тэр хүн ирвэл манайд орж болохгүй гэсэн учраас нөгөө эмэгтэй цаашаа явна даа. Нөгөө таваг гэртээ тавьчихсан, тэгээд нэг хоёр цаг болоод ингээд хүрээд ирсэн чинь нөгөө морь ч байхгүй гэнэ, нөгөө ирсэн хүн ч алга гэнэ, нөгөө Мэргэн цорж байхгүй гэнэ. Тэгээд үйлчлэгчээс гадна тэр жороо морьтой хүнийг үзсэн хүн бас байхгүй. Хаанаас ирсэн, ямар хүн мэдэхгүй, их л ганган залуу ирсэн гэж байгаа юм. Тэгээд тэр хоёр хаашаа очсон мэдэхгүй, тэгээд боллоо. Хамгийн сүүлчийнхэн одоо үйл явдал харуулсан ийм домог ярьж байна улсууд.[[20]](#footnote-20)*

Хар-усны Түвдэнгийн цээжилснээр Мэргэн цорж 1945 оны таван сар дотор (нутаг зусланд шинэ гарсан үед) бурхан болов.[[21]](#footnote-21) Тэр үед Түвдэнгийн авга ах түүнийг багшийн нь зуслангийн гэрээс мориор авч өөрийн зуслангийн гэрт хүргэхээр авч явлаа. Замдаа тэд Санжий эхээр гарч Цац гэдэг газарт хүрээний байсан газарт ирэв. Адай цорж хүрээний ард тустаа нэг гэртэй байсан гэв. Тэднийд очоод буув. Тэнд буухаар лам нар хэнгэрэг цан цохиж, бүрээ бишгүүр татаад хурал хурж байв. Цай чануулж цай ууж байхын завсарт Түвдэнгийн авга ах (хүрээний тахилгад бөх ноолддог тул Адай цоржийн сайн танил байж) “Хүрээнд юу болж байна, хурал хурж байна уу?” гэж сурсанд Адай цорж “Өчигдөр зүүдэн, зүүдэн гэхлээр зүүдэн биш, зүүдэн биш гэхлээр зүүдэн шахуу юман болваа.” Адай цорж өдөр болгон сангийн номоо гэртээ уншдаг байв. Тэр өдөр уншиж байхлаа бүр нойр нь хүрээд болохгүй, хэнгэрэг цангаа дэргэдээ тавьчхаад хэвтэхдээ гэрт хүн ороод гарсан гэж мэдэгдээд байж байна, нэг хар морьтой хүн ирсэн шиг бодогдоод: “Гэндэн цорж байна чи? Шамбалын оронд чамайг ир гэж дуудаж байна. Шамбалын орны цэргийн ноён бол гэж байна. Шамбалд дуудаж байна.” Тэгчихээд сэрээд босов. Дараа нь лам нарын хэлснээр Адай цорж тав хоноод явж одлаа (төрөл арилжив). Мэргэн цоржийн лагшныг тосонд хайлуулаад ясыг нь цохиж нунтаглаад цац бүтээсний дараа цацыг хадын агуйд оршуулсан гэнэ.

## Эш татсан бүтээлийн жагсаалт

Batubayar, Ba. 2013. *Jaqačin-u teüke soyul-un sudulul.* Oyirad mongγol-un teüke soyul-un čubural bičig 10. Ürümči: Sinjiyang-un arad-un keblel-ün qoriy-a.

Batubayar, Ba., 2004, Xarausuni torγuudčuud-yin soyol tüüki šajin surtaxun aji axui-yin köqjil-yin toyimu. In: *Ili-yin soyol tüükiyin materiyaliyin mongγol ündüsüteni tusxai emkidkel* 2004, х. 211-257.

*Dumdadu ulusiyin Šinjiyang-giyin Mongγol aradiyin aman üliger-yin emkidkel,* 2006*.* Ürümči: Šin-jiyang-giyin aradiyin keblel-yin xorō*.*

*Ili-yin soyol tüükiyin materiyaliyin mongγol ündüsüteni tusxai emkidkel,* 2004. Ürümči: Šinjiyang-giyin aradiyin keblel-yin xorō.

Saran-a, Č. 2011. *Alaša arad-un aman jokiyal-un čomuγ. II. Tüüken kümüs-ün domuγ yariy-a*. Kökeqota: Öbür mongγol-un arad-un keblel-ün qoriy-a.

Srba, Ondřej & Schwarz, Michal. 2019. Teüken sedübtü aman ulamjilal-un üliger kiged orun nutuγ-un teüke-yin öber-ün oyilaγalta. In: Sarangerel; Čoγtu. *Mongγol jang üile soyul sudulul / Menggu minsu wenhua yanjiu [Studies of Mongolian cultural customs and rites]*. Begejing: Ündüsüten-ü keblel-ün qoriy-a / Minzu chubanshe / The Ethnic Publishing House, х. 423-440

Srba, Ondřej. 2019. *Historie a orální tradice Altajských Urianchajců* [History and Oral Tradition of Altai Uriankhais]. Хэвлэгдээгүй докторын ажил. Charles University, Faculty of Arts, Prague, 2019.9.13.-нд хамгаалсан. Бүтэн эхээрээ: <https://is.cuni.cz/webapps/zzp/detail/147127/>.

Wang Jin, 2004, Zaxačin otoq-iyin uridaki wang noyon damdinbazar-yin tüüki-deki keseq önggüreltü. In: *Ili-yin soyol tüükiyin materiyaliyin mongγol ündüsüteni tusxai emkidkel* 2004, х. 306-316.

Батбаяр, Бадамын. 2014. *Захчины түүх соёлын судлал.* Bibliotheca Oiratica XXXVI. Улаанбаатар: Тод номын гэрэл төв.

Срба, Ондрей. 2018. Монгол улсын Алтай Урианхайчуудын тод үсгийн хэрэглээ (Аман түүхийн судалгаа). In: На.Сүхбаатар (Ed.). *Тод үсэг – 370*. Улаанбаатар: Тод Номын Гэрэл Төв, х. 24-34.

Тамир, Шараагийн. 2020. *Алтайг сахигч Захчин ардууд.* Улаанбаатар: Соёмбо Принтинг.

## Талархал / Асknowledgment

Тус өгүүллийг БНЧУ-ын Шинжлэх Ухаан Дэмжих Сангийн “Монголын нүүдэлчин малчдын дасан зохицох арга барилын хувирал өөрчлөлт: Нутгийн түүх болон нүүдэл суудлын хэвшил хувиралтыг аман сурвалжаар баримтжуулах нь” (JUNIOR STAR GM23-07108M) төслийн хүрээнд бэлтгэв.

This paper was written within the project “Changing Adaptive Strategies of Mobile Pastoralists in Mongolia: Dynamics in Community Histories and Movement Patterns Documented Through Oral Sources” kindly supported by the Czech Science Foundation (JUNIOR STAR GM23-07108M, January 2023 – December 2027).

1. Ховд аймгийн Үенч сумын Улиаст багийн малчин Н.Бөхсуурь 2012 оны 7-р сарын 27-нд ярьсан ярилцлагад. Зохиогчийн хээрийн судалгааны тэмдэглэл. [↑](#footnote-ref-1)
2. Ховд аймгийн Үенч сумын Улиаст багийн малчин Бүүвэй 2015 оны 7-р сарын 13-нд хийсэн 150713\_008 дугаартай ярилцлага. Зохиогчийн хувийн архив. [↑](#footnote-ref-2)
3. Дараагийн мэдээнүүдийг Түвдэнтэй ярилцсан ярилцлагын бичлэгээс татаж авлаа. Зохиогчийн хувийн архив. [↑](#footnote-ref-3)
4. Wang Jin 2004: 312-313, Батбаяр 2014: 141, Тамир 2020: 239. [↑](#footnote-ref-4)
5. Батбаяр 2014: 173. [↑](#footnote-ref-5)
6. Ойролцоо агуулгатай мэдээллийг бас Б.Батбаяр (2013: 202-203) дурдав. [↑](#footnote-ref-6)
7. Б.Батбаярын судалснаар 1945 оны өвөл (Батбаяр 2013: 204). [↑](#footnote-ref-7)
8. Монгол улсын Үндэсний Төв Архив, A-9, Д-1, ХН-5, 128-р зүйл, х. 105v-112r. Бичгийн огноо: Олноо өргөгдсний гуравдугаар он арван нэгэн сарын хорин хоёр (1913.12.19.). [↑](#footnote-ref-8)
9. Saran-a 2011: 175-177; *Dumdadu ulusiyin šinjiyang-giyin mongγol aradiyin aman üliger-yin emkidkel* 2006: 105-107. [↑](#footnote-ref-9)
10. Ховд аймгийн Үенч сумын төвийн Б.Сундуй, 2011 оны 7-р сарын 25-нд хийсэн ярилцлага. Бичлэгийн дугаар WS560461, 01:29:28 – 1:31:30 минутад. Зохиогчийн хувийн архив. [↑](#footnote-ref-10)
11. Үенчийн хүрээний “Хуучин шавар” гэдэг бууринаас холгүй Чанрав гэгээнтэй холбоотой сувраг, бунханы үлдэгдэл. [↑](#footnote-ref-11)
12. Одоогийн Ховд аймгийн Алтай сумын нутагт. [↑](#footnote-ref-12)
13. Ховд аймгийн Үенч сумын төвийн Б.Сундуй, 2011 оны 7-р сарын 25-нд хийсэн ярилцлага. Бичлэгийн дугаар WS560461, 1:31:50 – 1:35:55 минутад. Зохиогчийн хувийн архив. [↑](#footnote-ref-13)
14. Srba 2019: 94-98. [↑](#footnote-ref-14)
15. Srba & Schwarz 2019. [↑](#footnote-ref-15)
16. Ховд аймгийн Үенч сумын төвийн Б.Сундуй, 2011 оны 7-р сарын 25-нд хийсэн ярилцлага. Бичлэгийн дугаар WS560461, 1:36:00 – 1:38:50 минутад. Зохиогчийн хувийн архив. [↑](#footnote-ref-16)
17. Ховд аймгийн Үенч сумын төвийн Б.Сундуй, 2011 оны 7-р сарын 25-нд хийсэн ярилцлага. Бичлэгийн дугаар WS560464, 00:01 минутас. Зохиогчийн хувийн архив. [↑](#footnote-ref-17)
18. Srba 2019: 44. Ховд аймгийн Мөнххайрхан сумын өндөр настан Б. Ханджавын ярьснаар. [↑](#footnote-ref-18)
19. Срба 2018: 27. [↑](#footnote-ref-19)
20. Ховд аймгийн Үенч сумын төвийн Б.Сундуй, 2011 оны 7-р сарын 25-нд хийсэн ярилцлага. Бичлэгийн дугаар WS560463, 28:28 – 31:32 минутад. Зохиогчийн хувийн архив. Тус хууч яриаг Шинжааны Хар-уснаас Үенчид буцаад нүүж ирсэн Хөхийн Хотгой самганаас сонсож цээжлэв гэнэ. [↑](#footnote-ref-20)
21. Б.Батбаярын судалснаар 1944 онд болов (Батбаяр 2014: 158). [↑](#footnote-ref-21)